སྣང་རུང་གཞི་སྣང་དུས་ཀྱི་སྐུ་གསུམ་ཡེ་ཤེས་ལ་རྒྱུན་ཆད་མེད་པ༔ དེའི་ངོ་བོ་
ལམ་དུ་བྱས་པས་འཁྲུལ་སེམས་སྐད་ཅིག་མ་རང་ཤར་རང་གྲོལ་གཉམ་པ་ཉིད་
ཀྱི་གནད་ལ་བརྟེན་པ་གཉིས་སྣང་གི་སྤྲོས་པ་མཐའ་དག་དབྱིངས་སུ་ནུབ་ཅིང་
ཀུན་བཟང་གཞིའི་ཡེ་ཤེས་ཀྱི་རང་སྣང་མངོན་དུ་སད་ཅིང་སྣང་སྲིད་དག་པ་རབ་
འབྱམས་སུ༔ སྐུ་གསུམ་སྒྱུ་འཕྲུལ་གྱི་རོལ་མོའི་བཀོད་པ་ཚད་མེད་ཅིང་བསམ་
གྱིས་མི་ཁྱབ་པའི་སྤྱོད་ཡུལ་དུ་འཆར་བ་ན་གཞི་ཁྲེགས་ཆོད་ཟབ་མོའི་ལམ་
གྱིས་སངས་རྒྱས་ཀྱི་ས་ལ་མིག་འཕྲུལ་ལྟར་བགྲོད་པ་ཡིན་ནོ༔ དེ་ལས་ཀྱང་
ཆེ་བ་བདུན་གྱིས་ཁྱད་པར་དུ་འཕགས་པ་མྱུར་ལམ་ཐོད་རྒལ་གྱི་ཟབ་ཁྱད་ནི༔
གཞི་བརྟེན་པ་རང་བྱུང་གི་ཡེ་ཤེས་ཡེ་སངས་རྒྱས་པ་དང༔ རྟེན་དྭངས་མ་ལྔ་
འདུས་སྐུ་དང་ཡེ་ཤེས་རྒྱ་མཚོའི་རང་བཞིན་དུ་གནས་པ་དང༔ རྟེན་དེ་སྙིགས་
མར་མ་གྱུར་ཀྱང་གཞི་ཤིན་ཏུ་ཕྲ་བ་ཙམ་གྱི་རྟེན་ཏུ་གྱུར་བའི་མཐུས༔ དཔེ་ཉི་
མའི་དཀྱིལ་འཁོར་གྱི་འོད་ཟེར་རབ་ཏུ་འབར་བས་སྣོད་བཅུད་ཀུན་ལ་རོལ་བ་
བཞིན་ནོ༔ དེ་ཡང་སྒྲོན་མ་ནི་གསལ་བྱེད་དེ༔ གང་གསལ་བྱ་གསལ་བྱེད་གསལ་
བ་གསུམ་གྱི་ཡེ་ཤེས་ཉིད་ཤེས་རབ་ཀྱི་རྣམ་པར་ཤར་བ་ཡིན༔ རྟེན་དྭངས་བ་
རང་བྱུང་འདུ་འབྲལ་མེད་ཅིང་གཞོམ་གཞིག་ཀུན་དང་བྲལ་བའི་སྒྲོན་མ་གསུམ་
དང༔ བརྟེན་པ་དབྱིངས་དང་ཡེ་ཤེས་ངོ་བོ་རང་བཞིན་ཐུགས་རྗེ་གསུམ་གྱི་
རང་གདངས་ཀྱི་སྒྲོན་མ་གསུམ་མོ༔ དེ་ཐུན་མོང་མ་ཡིན་པའི་ཁྱད་པར་གྱི་
གནད་དུ་མ་ལ་བརྟེན་ནས་སྣང་བ་བཞིའི་རྟགས་ཚད་མཐར་ཕྱིན་ཅིང་རྟགས་
སྒོ་གསུམ་ལ་ཤར༔ ཚད་རྨི་ལམ་གྱིས་གཟུང་ནས་ལོ་དང་ཟླ་བ་ཆ་ཤས་ཙམ་
ལས་དུས་རིང་པོར་མི་བསྐལ་བར་མྱུར་བ་མྱུར་དུ་ཡང་དག་པར་རྫོགས་པའི་
སངས་རྒྱས་ཐོབ་ནས་འཇའ་ལུས་འཕོ་བ་ཆེན་པོའི་གཟུགས་ཀྱི་སྐུས་འཁོར་
བ་མ་སྟོང་བར་དུ་འགྲོ་བའི་དོན་རྒྱ་ཆེན་པོ་མཛད་པ་ནི་ལམ་འདིའི་དགོས་ཆོས་
ཁོ་ནའོ༔ དེ་ལྟར་ཟབ་ལམ་རྫོགས་པ་ཆེན་པོ་བསྒོམས་པས་ཉིན་སྣང་འོད་
གསལ་སྒྱུ་མ་དང༔ མཚན་སྣང་རྨི་ལམ་སྦྱངས་བསྒྱུར་སྤེལ་དང་བཅད་པའི་
གནད་ཀྱིས་འོད་གསལ་སྒྱུ་མ་གཉིས་ཟག་མེད་ཀྱི་དགེ་བའི་འཕྲོ་མི་ཆད་པར་
གང་སྣང་ཡེ་ཤེས་ཀྱི་འོད་གསལ་འཁོར་ཡུག་ཏུ་འཆར་བ་རྨི་ལམ་བར་དོའི་སྦྱོང་
བྱེད་དུ་འགྱུར་བ་སོགས་གནད་ཁྱད་པར་ཆེ་བས་ཉམས་ལེན་ལ་བརྩོན་པར་
གྱིས༔ དེ་བཞིན་ལམ་མ་བསྒོམས་པར་ཚེ་འདིར་ཆགས་ཞེན་ཆེ་ཞིང་འཆི་བ་མི་
རྟག་པས་རྒྱུད་མ་བསྐུལ༔ ལེ་ལོ་དང་རྣམ་གཡེང་གི་རྐྱེན་ཁར་འཆོར་བརྩོན་
འགྲུས་ཞན་ཅིང་འདི་སྣང་གི་དང་ལེན་ཆེ་བ་རྣམས་བར་དོ་ལྟོས་འཆའ་བ་ལས་
གྲོལ་བའི་གདེངས་ཚད་མི་རྙེད་དེ༔ དེ་ཆོས་ལྡན་གྱི་རྟེན་ཁྱད་པར་ཅན་དེ་འཆི་
བ་ལ་ཚེ་དང་བསོད་ནམས་དང་ལས་གསུམ་ཟད་པར་འགྱུར་གྱི་སྔ་མ་གཉིས་
ཟད་པས་འཆི་བ་བླུ་བར་འགྱུར༔ དང་པོ་འཆི་བའི་ལྟས་བརྟགས་པ་ནི༔ ནམ་མཁའི་
ཚེ་གཟུགས་ཞེས་བཅོ་ལྔའི་ནམ་མཁའི་གཡའ་དག་པའི་ནུབ་ལུས་ཤད་ཀྱིས་
ལྡངས་ནས་རྒྱབ་ཟླ་བར་གཏད༔ གདོང་གྲིབ་མར་ཕྱོགསཿ ལག་གཉིས་ཐད་
ཀར་བརྐྱངས༔ གཡས་པས་ཞྭ་དང་བཅས་ཏེ་ཡུན་རིང་པོར་གྲིབ་མར་བལྟས་
བཞིན་ནམ་མཁར་དེ་ལྟར་བལྟས་པས་ལག་གི་ཞྭ་མེད་ན་ལོ་གསུམ༔ ཡན་
ལག་ཆད་ན་ལོ་གཉིས༔ མགོ་མེད་ན་ལོ་གཅིག་གམ་ཟླ་བ་ཁ་ཤས་ནས་ངེས་པར་
འཆི་བ་དང༔ ཚེ་གཟུགས་ལ་སྐྱོན་མ་ཞུགས་ན་ཚེ་བརྟན་པར་འགྱུར་བ་ཡིན༔
གནམ་སའི་ཀ་བ་ནི་ལག་གཡས་ཁུ་ཚུར་བཅིངས་ཏེ་མཁྲིག་མ་གདོང་མིག་ཐད་
བཞག༔ མིག་གཉིས་ནམ་མཁའ་ལ་བལྟས་པས་མཁྲིག་མ་ཆད་ན་ཀ་བ་ཆག་
པར་འགྱུར་ཞེས་དང༔ རྒྱ་མཚོའི་ཉི་ཟླ་ནི་མིག་གཉིས་བཙུམ་ནས་མཛུབ་མོས་
མནན་ན་མིག་ཡོལ་ཐིག་ལེ་དཀར་དམར་དེ་ཡལ་བ་ནའོ༔ དགེ་སྦྱོང་དུ་བ་ནི་
ཉི་མ་རྩེ་ཤར་དུས་ཟས་ཀྱི་སྙིགས་མའི་ཟག་པ་དོར་བ་ལ་རླངས་པ་མེད་ནའོ༔
ཁྱད་པར་རླུང་གི་འཆི་ལྟས་བརྟགས་པ་ནི་རླུང་སྣ་བུག་གཡས་གཡོན་གྱི་རྒྱུ་བ་
ལོག་མིན་གྲངས་དུས་ཀྱི་ཁྱད་པར་ལ་བརྟགས་པས་ཤེས་པར་འགྱུར་ལ་ཉེ་
རིང་གི་རྟགས་ཀྱང་རྒྱུད་ནས་གསུངས་པ་ལྟར་རོ༔ དེ་ལྟར་འཆི་ལྟས་བྱུང་ནས་
འཆི་བ་བླུ་བ་ནི༔ ལོ་དང་ཟླ་བའི་མར་ངོ་དགུ་གསུམ་གྱི་དུས་ལ་འབྲུ་སྣའི་
ཟན་ལ་རང་གི་དྲི་མ་དྲུག་རིན་པོ་ཆེ་དང་དར་ཟབ་སྨན་སྣ་སོགས་འདུ་བར་འོས་
པའི་ངར་གླུད་སྐྱེ་མཆེད་ཚང་བར་བྱ༔ གཞན་ཡང་དཀོར་ཆས་དང་མདའ་
འཕང་ནམ་མཁའ་ཤིང་རིས་བལ་ཚོན་རྒྱང་བུ་བྱང་བུ་སོགས་ལོངས་སྤྱོད་མདོས་
རྫས་ཀྱིས་ལེགས་པར་བརྒྱན༔ ཞ་གོས་སོགས་རང་དང་འདྲ་བར་བྱ༔ སྤྲོ་ན་
འབྱུང་བ་ལྔའི་ཁམས་མདོག་མཐུན་པའི་གླུད་ཀྱང་བཞག༔ བླ་ཡི་རྟེན་གཡུ་བྱང་
དང་ཙཀྲ་རིམ་གསུམ་འཁོར་ལོ་རྩིབ་བཞིའི་ལྟེ་བར་ཨེཿསོགས་འབྱུང་ལྔའི་ཡི་
གེ་བཀོད༔ ཕྱི་རོལ་ཡི་དམ་ལྷའི་སྲོག་སྔགས་ལ་ཚེ་འགུགས་པའི་སྔགས་རྣམས་
སྦྱར༔ དེ་ཕྱིར་རྟེན་འབྲེལ་སྙིང་པོས་བསྐོར༔ དྲི་བཟང་བྱུགས་ནས་ལེགས་
པར་བལྟབས༔ ཚོན་སྐུད་ཀྱིས་བཅིངས༔ བླ་རྟེན་བཅས་རིན་པོ་ཆེའི་གྭ་འུར་
གཞུགས༔ དེ་ནས་ཕྱོགས་སྐྱོང་བཅུ་ལ་གཏོར་མ་རེ་རེ་བཞིན་བསྔོའོ༔ འཆི་
བདག་ལ༔ ཀྱཻ་ཁྱེར་ཅིག་ཁྱེར་ཅིག་སྟོབས་ལྡན་རྣམས༔ སྲེད་དང་ཆགས་དང་
ཞེན་པ་དང༔ དྲན་དང་བསམ་དང་གཟུང་དང་རེག༔ ཀློད་དང་གྲོལ་དང་ཞི་
བར་མཛོད༔ ཅེས་གཏོར་མ་ཆང་བུ་ཤ་དུམ་སོགས་ལོ་གྲངས་རེ་བསྔོས་ཤིང་
མགྲོན་ལམ་ཆེན་པོའམ་ཁང་སྟོང་ངམ་བྲག་ལམ་ཕྲང་གང་རུང་དུ་སྐུ་གླུད་བཅས་
ལེགས་པར་བསྐྱལ་ནས་ཕྱི་མིག་མི་བལྟ་བར་མཚམས་གཅོད་སྲུང་འཁོར་བསྒོམ༔
དེ་ནས་ཙཀྲ་བླ་གཡུ་ལ་ཚེ་འགུགས་སྟིམ་རྒྱས་གདབ་བསྙེན་གྲངས་རྟགས་
ཐོན་བྱ༔ སླར་རྒྱུན་དུ་ཚེ་བསྒྲུབ་ཅིང་གཞན་གྱི་སྲོག་སྐྱབས་ཉེའུ་འདོན་སོགས་
རྣམ་པར་དཀར་བའི་ལས་ཀྱི་བསོད་ནམས་རྒྱ་ཆེན་བསགས་སོ༔ དེས་འཆི་
ལྟས་རྣམས་བཟློག་ཅིང་བཀྲ་ཤིས་པའི་རྟགས་མཚན་དུ་མ་འབྱུང་ངོ༔ དེ་ལྟར་
འཆི་བླུ་ལན་གསུམ་བསྐྱལ་ཡང་རྟགས་མ་ལྡོག་ན་ངེས་པར་འཆི་བ་ཡིན་གྱི༔
འཆི་ཁའི་ཉམས་ལེན་ཟབ་མོ་འཕོ་བའི་གདམས་པ་ནི༔ རང་གསང་བ་ཡེ་ཤེས་
སྣང་སྟོང་སྒྱུ་མ་ལྟ་བུའི་ལྷ་སྐུ་ཕྱི་ལུས་ཀྱི་སྟོང་ར་དང༔ རྐང་མཐིལ་ནས་སྤྱི་བོའི་
བར་ཁང་སྟོང་དུ་ཀ་བ་ལྟར་རྩ་དབུ་མ་མཚན་ཉིད་བཞི་དང་ལྡན་པ་ནང་རྩའི་སྟོང་
ར༔ རྐང་མཐིལ་གཡོན་ནས་སེམས་ཀྱི་ངོ་བོ་ཐིག་ལེ་ཁ་དོག་ལྔ་དང་ལྡན་པ་བྱ་
མ་སར་གྱི་སྒོང་བ་ལྟ་བུར་བསྒོམས་པ་ནི་སེམས་ཀྱི་སྟོང་རའོ༔ དེ་ནས་རྩ་འཁོར་
ལོ་ལྔ་རུ་སྤྲུལ་པའི་ཡུམ་ལྔ་བསྒོམས༔ སྤྱི་བོར་ན་རིགས་ཀུན་ཁྱབ་བདག་དཔལ་
ལྡན་རྩ་བའི་བླ་མ་སངས་རྒྱས་ཀུན་འདུས་ཀྱི་ངོ་བོ་སློབ་དཔོན་པདྨའི་རྣམ་པར་
གསལ༔ དེ་ནས་བརྒྱུད་པའི་གསོལ་འདེབས་སོགས་གསོལ་བ་དྲག་ཏུ་བཏབ་
པའི་རྗེས་སུ་བླ་མའི་ཐུགས་ཀའི་འོད་ཟེར་ཁ་ཏོག་ལྔ་ལྡན་བ་ཐག་འཛིང་པ་ལྟར་
འཕྲོས་ཏེ་རྐང་མཐིལ་གྱི་རྣམ་ཤེས་ལ་རེག་མ་ཐག་ཧིཀཿགི་སྒྲ་དང་བཅས་ཏེ་
འོག་ནས་རླུང་དང་དཀྱིལ་འཁོར་གྱིས་གྱེན་ཏུ་བཏེགས་ཏེ་ཡུམ་དམ་ཚིག་སྒྲོལ་
མའི་ཐུགས་ཀློང་དུ་ཐིམ་པར་བསམ་ལ་མཉམ་པར་གཞག༔ སླར་ཡུམ་དེ་ཉིད་
འོད་དུ་ཞུ་ནས་རྣམ་ཤེས་འོད་ཀྱི་ཐིག་ལེ་དང་རོ་གཅིག་འདྲེས་ནས་ཡང་སྔར་
བཞིན་གསོལ་འདེབས་དང་ཐུགས་རྗེས་འོད་ཟེར་ཧིཀཿགི་སྒྲ་བཅས་ལྟེ་བར་
སངས་རྒྱས་སྤྱན་མ་དང་སྙིང་གར་མ་མ་ཀི༔ མགྲིན་པར་གོས་དཀར་མོ༔ སྤྱི་
གཙུག་ཏུ་དབྱིངས་ཕྱུག་མ༔ དེ་ནས་གུ་རུའི་ཐུགས་དང་གུ་རུ་ཉིད་ཀྱང་འོད་དུ་
ཞུ་ནས་ཐིག་ལེར་གྱུར་ཏེ་ཟངས་མདོག་དཔལ་རི་དག་པའི་ཞིང་གང་ལ་རེ་འདུན་
ཆེ་བར་སྐར་མདའ་འཕང་པ་ལྟར་སོང་བར་བསམ་ཧིཀ་གི་སྒྲ་སྦྱར་རོ༔ ཡང་ན་
ལུས་དང་རྩའི་སྟོང་ར་སྔར་ལྟར་ལ༔ སྤྱི་བོ་ནས་སྙིང་གའི་བར་སེམས་ཀྱི་ངོ་
བོ་ཨཱཿདཀར་པོ་གསལ་ཞིང་འཚེར་བ་དངུལ་ཆུའི་ཐིག་པ་ལྟར་འཕར་ཞིང་གཡོ་
བ་འོད་ཀྱི་ཐག་པར་བརྒྱུས་ནས་ཡོད་པར་བསམ་ངག་ནས་ཨཱཿཞེས་ཨཱཿཉེར་
གཅིག་བརྗོད་པ་དང་མཉམ་དུ༔ སྙིང་ག་ནས་ཡར་གཅིག་ལ་གཅིག་ཐིམ་སྟེ་སྤྱི་
བོར་གྱི་ཨཱཿལ་ཤེས་པ་རྩེ་གཅིག་ཏུ་གཏད༔ དེ་ཡང་ཧིཀཿགི་སྒྲ་དྲག་པོས་
ནམ་མཁར་སྐར་མདའ་འཕང་པ་ལྟར་འོག་མིན་གྱི་གནས་སུ་འཕོ་བར་བསམ་
པས་ཀྱང་འཐུས་སོ༔ ཡང་ན་སྟོང་ར་སྔར་ལྟར་ལ་སྙིང་གའི་ཐད་ན་སེམས་ཀྱི་
ངོ་བོ་གསེར་གྱི་རྡོ་རྗེ་རྩེ་ལྔ་པ་ནས་འབྲུ་ཙམ་དུ་གྱུར་བར་བསམ༔ ཧིཀཿགི་སྒྲའི་
རྐྱེན་གྱིས་མདའ་འཕང་བ་ལྟར་དབུ་མའི་ནང་ནས་ཡར་སོང་སྟེ་ཚངས་བུག་གི་
སྒོ་དྲག་ཏུ་གཏོར་ནས་ནམ་མཁར་འཕོ་བར་བསམ་ན་ཡང་ཡོན་ཏན་གོང་དང་འདྲའོ༔
དེ་ལས་ཀྱང་ཆོས་སྐུ་སེང་གེ་ཁྱི་ཚུགས་མིག་ལམ་ནས་འཕོ་བ༔ ལོངས་སྐུ་གླང་
ཆེན་ཉལ་སྟབས་དཔྲལ་མཚམས་ནས་འཕོ་བ༔ སྤྲུལ་སྐུ་དྲང་སྲོང་ཙོག་པུ་ཚང་
བུག་ནས་འཕོ་བ་རྣམས་ནི་སྐུ་གསུམ་ལ་སྦྱང་བ་ཐོབ་པའི་རྣལ་འབྱོར་གྱི་འཕོ་
ལུགས་ཁྱད་པར་ཅན་དང༔ བརྩོན་པ་ཤིན་ཏུ་ཞན་པ་དག་གིས་འཕོ་བ་སྤྱི་ལྟར་
བྱའོ༔ དེ་ལྟར་འཕོ་བའི་གནད་དང་མ་ལྡན་ན་འཆི་བའི་འོད་གསལ་བཟུང་བ་
ནི་གཞུང་ལྟར་རོ༔ དེ་ཡི་རང་ངོ་མ་ཤེས་ནས་གདོད་མའི་བཙན་ས་མ་ཟིན་ན༔
དྭངས་མའི་རླུང་ཤིན་ཏུ་ཕྲ་བས་གཞི་སྣང་བསྐྱོད་དེ་བར་དོའི་སྣང་ཆ་རྣམས་རིམ་
བཞིན་ཏུ་ཤར་བར་རང་སྣང་དུ་ཤེས་ན་གྲོལ་བར་འགྱུར་ལ༔ མ་ཤེས་པས་སྣང་
བ་རིམ་བཞིན་ཇེ་བརྟན་འགྱུར་བ་དང༔ རིག་གདངས་རླུང་དང་ཕྲད་པས་སེམས་
ཀྱི་ཤེས་པ་ཇེ་རགས་སུ་སོང་བས་བར་དོའི་སྣང་བ་ཐམས་ཅད་ཤར་བ་ཡིན་ནོ༔
འཆི་བ་ཆོས་སྐུ་བར་དོ་ལོངས་སྐུ་སྐྱེ་བ་སྤྲུལ་སྐུར་དབུགས་དབྱུང་བས་གདམས་
ངག་འཕྲོ་མཐུད་དེ་གྲོལ་བའི་དུས་སུ་ཚུལ་བཞིན་ཏུ་བརྟན་པ་ལ་གོམས་པར་
གྱིས་ཤིག༔ དེ་ལྟར་ཐེག་པ་རིམ་པ་དགུའི་ཡང་རྩེའི་མན་ངག་ཟབ་པའི་མཐར་
ཐུག་ཤིན་ཏུ་དྭངས་བ་གསེར་སྦྱང་བཙོ་མ་ལྟར་རྒྱལ་བའི་ཆོས་ཀྱི་སྙིང་པོ་མཐར་
ཐུག་པ་རང་བཞིན་རྫོགས་པ་ཆེན་པོའི་ཟབ་གནད་དང་བཅས་པ་གང་ཟག་
གཅིག་འཚང་རྒྱ་བའི་ཆོས་སྐོར་ལྷག་ལུས་མེད་པར་གདམས་པ་ཉིད་ཉམས་སུ་
ལེན་པའི་གནས་ནི་དབེན་པ་ཁོ་ན་ལ་བྱ་དགོས་ཏེ༔ དེ་ཡང་དབེན་པ་བརྟེན་
པའི་ཡོན་ཏན་བཅུ་ནི༔ འདུ་འཛིའི་ཡུལ་རྐྱེན་མེད་པ༔ འཇིག་རྟེན་གྱི་བྱ་
བཞག་ཉུང་བ༔ གོས་ལྷག་སྐྱོབ་དང་ཟས་ལྟོ་སྐྱོབས་ཙམ་ལ་བརྟེན་པ༔ རྣམ་
གཡེང་དང་ལེ་ལོའི་དགྲ་མེད་པ༔ གྲོགས་མེད་པས་གཏམ་སོགས་ཆོས་བརྒྱད་
ལ་ཞེན་པ་བྲལ་བ༔ འཁོར་བའི་བྱ་བ་སྡུག་བསྔལ་བར་མཐོང་ནས་སྐྱོ་ཤས་དང་
ངེས་འབྱུང་རྒྱུན་ཆད་མེད་པར་སྐྱེ་བ༔ དཀོན་མཆོག་གི་ཡོན་ཏན་དྲན་ནས་དད་
དང་མོས་གུས་སོགས་འབྲལ་བ་མེད་པ༔ གནས་ཁང་སོགས་ལ་ཞེན་པ་ལྡོག་
ནས་ཕྱིན་ཅི་ལོག་གི་གཡང་སར་མི་ལྟུང་བ༔ ཏིང་ངེ་འཛིན་ངམ་ངམ་ཤུགས་
ཀྱིས་རྒྱུད་ལ་སྐྱེ་བའི་རྟེན་བསམ་གཏན་འགྲུབ་པ་དང༔ རང་བཞིན་རྫོགས་པ་
ཆེན་པོ་སོགས་གང་བསྒོམས་ཀྱང་ཚུལ་དེ་ལྟར་རྒྱུད་ལ་སྐྱེ་ཞིང་རང་རྒྱུད་ཆོས་དང་
འདྲེས་ཤིང་བར་ཆད་ཀུན་དེངས་པའོ༔ དབེན་པ་མ་བརྟེན་པའི་ཉེས་པ་བཅུ་
ནི༔ བློ་རྣོ་བའི་ཤེས་རབ་ཆེ་རུང་འཇིག་རྟེན་གྱི་བྱ་བར་གོམས་པ་དང༔ ཐོས་པ་
ལ་སྦྱངས་པ་རྒྱ་ཆེ་ཡང་ཆོས་ཀྱིས་དྲེད་པ་དང༔ ཚེ་འདི་སྣང་ལ་ཞེན་ནས་ཆོས་
བརྒྱད་ཆེ་བ་དང༔ གཞན་གྱི་ངོ་བསྲུང་བའི་ཚུལ་འཆོས་མང་བ་དང༔ སྐྱེ་བོ་
ངན་པ་དང་ཡུན་དུ་འགྲོགས་པས་ངོ་ཚ་ཁྲེལ་ཡོད་ཞིག་པ་དང༔ སྔོན་ཆོས་ལ་
མོས་ཀྱང་ཕྱིས་སུ་བློ་འགྱུར་སླ་བ་དང༔ བག་མེད་ཕྲ་བ་ནས་རིམ་བཞིན་སྤྱོད་
པ་འཆལ་ཏེ་སྡོམ་དང་དམ་ཚིག་ཉམས་པ་དང༔ ཚེ་འདི་སྣང་ལ་ཞེན་པ་མ་ཆོད་
ནས་འཆི་ཁ་ཐ་མལ་དུ་ལྷག་པའོ༔ རིམ་བཞིན་ཡོན་ཏན་གྱི་ཆ་སྒྲིབ་ནས་འཁོར་
བ་ལ་དགའ་སྤྲོ་ཆེ་ཞིང་ཞི་བ་མྱང་འདས་སུ་དད་མོས་མེད་ལ༔ བྱམས་དང་
སྙིང་རྗེ་སོགས་ཟད་པར་འགྱུར་བའོ༔ དབེན་པ་བརྟེན་དགོས་པའི་རྒྱུ་མཚན་
བཅུ་ནི༔ བདག་ཅག་གི་སྟོན་པ་མཉམ་མེད་ཐུབ་པའི་དབང་པོས་ཀྱང་ཁྱིམ་
མེད་པར་རབ་ཏུ་བྱུང་བ་དང༔ བྱང་སེམས་ཉན་ཐོས་རང་རྒྱལ་རྣམས་ཀྱང་དེ་
བཞིན་གནས་པ་དང༔ འཕགས་ཡུལ་གྱི་གྲུབ་ཐོབ་ཆེན་པོ་རྣམས་ཀྱང་རི་སུལ་
བྲག་ཕུག་གང་རུང་དུ་གནས་པ་དང་༔ གངས་ཅན་བོད་ཀྱི་སློབ་དཔོན་ཆེན་པོ་
པདྨ་དང་བཱི་མ་ལྟ་བུ་ཡང་དབེན་པར་གནས་པ་དང༔ སྔོན་གྱི་དམ་པ་གོང་མ་
རྣམས་ཀྱང་ཀུན་སྤང་དགོས་མེད་གཅིག་པུར་བཞུགས་པ་དང༔ དབེན་པ་བརྟེན་
པའི་ལུས་ངག་ཡིད་གསུམ་རྡོ་རྗེ་གསུམ་དུ་སྨིན་པར་ཉེ་བ་དང༔ ཉིན་མཚན་
གྱི་འཁྲུལ་སྣང་འོད་གསལ་དུ་ལ་ཟློ་བར་བྱེད་པ་དང༔ བདག་འཛིན་གྱི་འཁྲི་
བ་ཆད་དེ་ཕུང་པོ་གཟན་དུ་བསྒྱུར་ནུས་པ་དང༔ གཏན་དུ་འགྱུར་བ་མེད་པས་
བཙན་ས་ལ་རང་དབང་ཐོབ་པ་དང༔ རང་གཞན་གྱི་དོན་གཉིས་ཕུན་སུམ་ཚོགས་
པ་ལ་མངའ་དབང་འབྱོར་བའོ༔ དེ་ལྟར་དབེན་པ་བརྟེན་པའི་གང་ཟག་གི་ཡོན་
ཏན་མ་སྐྱེས་པ་སྐྱེ་བར་བྱེད་པ༔ སྐྱེས་པ་མི་ཉམས་ཤིང་བརྟན་པར་བྱེད་པ༔
ལམ་གྱི་གེགས་སེལ་ཞིང་རྩལ་གྱི་བོག་འདོན་པའི་གདམས་པ་གཅོད་ཡུལ་ཟབ་
མོའི་མན་ངག་ཚུལ་བཞིན་ཉམས་སུ་བླང་བས་ཡོན་ཏན་ཡར་གྱི་གོང་འཕེལ་
དུ་འགྱུར་བར་བྱེད་དོ༔ དེ་ལྟར་ཐེག་ཆེན་ཐུན་མོ་མིན་པའི་ལམ༔ རང་བཞིན་
འོད་གསལ་རྫོགས་པ་ཆེན་པོའི་བབས༔ སྐལ་ལྡན་གང་ཟག་ཉམས་ལེན་ཚུལ་
དང་སྦྱར༔ ཡིད་བཞིན་ནོར་དང་ཨུ་དུམ་ཝ་ར་ལས༔ དཀོན་པ་རིན་ཆེན་ཐེག་
མཆོག་ཨ་ཏིའི་ཆོས༔ འཕྲད་པ་དོན་ལྡན་ཡིན་ནོ་ཉམས་སུ་ལོངས༔ ཡལ་བར་
མ་དོར་དབེན་པར་བསྒོམ་ནུས་ན༔ འཇའ་ལུས་འཕོ་ཆེན་འགྲུབ་པ་པདྨའི་བཀའ༔
ཐེག་མཆོག་རྒྱལ་པོའི་ཟབ་ཁྱད་མི་ཤེས་པས༔ ལོག་ལྟ་ཅན་ལ་བཀའ་རྩིས་ཕྱག་
རྒྱས་ཐོབ༔ ཤིན་ཏུ་ཟབ་པོ་སྙིང་གི་བུ་ལ་རྒྱ༔ གཏེར་སྲུང་དྲེགས་པས་རྟག་ཏུ་
གཡེལ་མེད་སྲུངས༔ ང་སྤྲུལ་རིག་པ་འཛིན་དང་འཕྲད་པར་ཤོག༔ ས་མ་ཡ༔ རྒྱ་
རྒྱ་རྒྱ༔ གཏེར་རྒྱ༔ རྦས་རྒྱ༔ གསང་རྒྱ༔ གུ་ཧྱ༔ བརྡ་ཐིམ༔ ཞེས་རིང་ནས་བསྟན་པའི་གསལ་བྱེད་
རྣམ་བཞི་སོགས་ཆོས་བདག་ལུང་ཟིན་རྣམས་ཀྱིས་ཡང་ཡང་བསྐུལ་བ་དང་། ཉེ་ཆར་ཐེག་པ་ཆེན་
པོའི་ཆོས་ལ་མོས་པ་ཤཱཀྱའི་དགེ་ཚུལ་བསྟན་འཛིན་མཚན་ཀྱིས་དངོས་རྫས་རིན་ཆེན་ལྷ་རེག་བཅས་ཡང་ཡང་
ནན་དུ་བསྐུལ་བའི་ངོར་རྒྱལ་རོང་བྲག་ལྷ་མགོན་པོའི་དབེན་གནས་སུ་གསང་བདག་ཆོས་དབྱིངས་རྡོ་རྗེས་གཏན་ལ་ཕབ་པའི་ཡི་གེའི་རིས་བྱེད་བཙུན་པ་ཆོས་ལྡན་གྱིས་བགྱིས་པའོ།། སརྦ་མངྒ་ལཾ།